เจรจาสหรัฐฯ-อียู ส่อคว้าน้ำเหลว “ทรัมป์” มองแง่ลบก่อนเริ่มเจรจา
จับตาการเจรจาการค้า “สหรัฐฯ – EU” ถกแผนเก็บภาษีรถยนต์ยุโรป “ทรัมป์” ทวิตแง่ลบก่อนเริ่ม! เจรจาวันนี้เสี่ยงคว้าน้ำเหลว
25 ก.ค. 2561

ผู้สื่อข่าวรายงานว่า ในวันนี้ (25 ก.ค.2561) จะมีการเจรจาทางการค้าระหว่างสหรัฐอเมริกา และสหภาพยุโรป (EU) ในกรุงวอชิงตัน ดี.ซี. เมืองหลวงสหรัฐอเมริกา เกี่ยวกับประเด็นการขึ้นภาษีรถยนต์นำเข้าจาก EU
โดยวานนี้ (24 ก.ค.2561) ประธานาธิบดีโดนัลด์ ทรัมป์ ได้แสดงความเห็นในด้านลบเกี่ยวกับการเจรจากับ ฌอง- โคล้ด ยุงเกอร์ ประธานคณะกรรมการยุโรป ผ่านทาง Twitter ส่วนตัว ระบุข้อความว่า “ทั้งสหรัฐฯ และสหภาพยุโรป ควรจะยกเลิกภาษีอุปสรรคและเงินอุดหนุนทั้งหมด ถึงจะเรียกว่าเป็นการค้าที่เป็นธรรมและตลาดเสรีและสหรัฐฯ โดยตนคาดหวังว่า EU จะยกเลิกภาษีโดยสหรัฐฯ นั้น พร้อมที่จะทำแต่ EU ไม่พร้อม”
ด้าน เซซิเลีย มาลสตรอม ข้าหลวงการค้าของ EU ซึ่งจะเดินทางไปสหรัฐฯ พร้อมกับยุงเกอร์ได้กล่าวเมื่อสัปดาห์ที่ผ่านมา ว่า EU กำลังเตรียมทำรายการสินค้าสหรัฐฯ ที่จะโจมตีหากสหรัฐฯ เก็บภาษีรถยนต์นำเข้าจาก EU
ขณะเดียวกัน มาร์การิติส ชินาส โฆษกของยุงเกอร์ กล่าวว่า EU ไม่คิดว่าจะมีการหารือเกี่ยวกับข้อเสนอหรืออาณัติต่างๆ เพราะว่าไม่มีข้อเสนอใดๆ อย่างไรก็ตาม แลร์รี่ คัดโลว์ ที่ปรึกษาเศรษฐกิจทำเนียบขาวคาดการณ์ว่า ยุงเกอร์จะมาพร้อมกับข้อเสนอการค้าที่สำคัญ
อนึ่งประเด็นการเจรจาทางการค้าสืบเนื่องมาจากการที่โดนัลด์ ทรัมป์ ได้กล่าวหา EU ว่าทำการค้าอย่างไม่เป็นธรรม และขู่ที่จะขึ้นภาษีรถยนต์นำเข้าจาก EU
 
 